FI Euroopan unionin virallinen lehti C 358/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 358/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”OLIVE DE NÎMES”

EU-nro: FR-PDO-0105-01284 – 21.11.2014

SAN ( X ) SMM ( )

1. Hakijaryhmä ja oikeutettu etu

Syndicat des AOP Olive et Huile d’Olive de Nîmes Mas de l’Agriculture - 1120 Route de Saint Gilles 30900 Nîmes FRANCE Puhelin: +33 466045034 Faksi: +33 466045031 Sähköposti: olive.nimes@orange.fr

Syndicat des AOP Olive et Huile d’Olive de Nîmes muodostuu Olive de Nîmes -oliivien tuottajista ja jalostajista, ja sillä on oikeutettu etu muutoshakemuksen esittämiseen.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muuta: valvonta

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/Muutokset

Tuotteen kuvaus

Kuvausta on täydennetty tarkistetun alkuperänimityksen hyväksymisestä annetun alkuperäisen asetuksen määräysten perusteella siten, että siinä tarkennetaan nyt Olive de Nîmes -oliivien sileä kuori ja kiinteä rakenne.

Olive de Nîmes -oliivien lohkeavuusarvo (yli 3 Kansainvälisen oliivineuvoston asteikolla) on lisätty tuotteen kuvailemiseksi paremmin.

Maantieteellinen alue

Tuote-eritelmään on lisätty viljelylohkojen tunnistusmenetelmät. Esitetään maantieteellisellä alueella suoritettavien toimenpiteiden luettelo, joka on pysynyt muuttumattomana siitä asti, kun nimitys hyväksyttiin kansallisella tasolla.

Alkuperätodisteet

Kohta ”Tekijät, jotka osoittavat, että tuote on peräisin maantieteelliseltä alueelta” on konsolidoitu kansallisen lainsäädännön ja sääntelyn kehityksen perusteella, ja siihen on erityisesti sisällytetty tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Lisäksi tähän kohtaan on tehty lisäyksiä ja täydennyksiä; ne liittyvät eräisiin rekistereitä ja ilmoitusasiakirjoja koskeviin määräyksiin, joiden avulla voidaan varmistaa tuotteiden jäljitettävyys ja vaatimustenmukaisuuden tarkastaminen eritelmän vaatimusten mukaisesti.

Tuotantomenetelmä

Muodollisten muutosten lisäksi tuote-eritelmää on muutettu seuraavissa kohdissa:

Istutustiheys: Selkeyden ja valvonnan vuoksi lisätään istutustiheyden mittaamista koskevat määräykset eli vähintään 24 m2 oliivipuuta kohti (”tämä pinta-ala saadaan kertomalla rivien välinen etäisyys yksittäisten puiden välisellä etäisyydellä”). On lisätty täsmennys, joka koskee vuoden 1956 hallan aiheuttamista vahingoista kärsineitä puita; siinä otetaan huomioon hallan jälkeen tapahtunut kasvu ja alasleikkaus, joiden tuloksena on kehittynyt monihaaraisia puita. Tässä tapauksessa puiden välinen etäisyys voi olla alle 4 metriä.

Leikatut oksat: Leikattujen oksien hävittämistä koskeva määräys on poistettu, koska poistamiseen käytettävien menetelmien mukaan leikatut oksat voidaan silputa paikalla eikä niitä ole tarpeen viedä pois lohkolta.

Tuotos: Tekstistä poistetaan tuotoksen ylittymistä ja vähentämistä koskeviin sääntöihin liittyvät määräykset. Tällainen poikkeusmenettely ei ole asianmukainen.

Sadonkorjuu: Hallinnon yksinkertaistamiseksi sadonkorjuun alkamisajankohta vahvistetaan vastedes ministeriöiden välisen päätöksen asemesta INAO:n johtajan päätöksellä. Tarkennetaan tuotantoon otettavien puiden ikää koskeva tekstiä: puiden on oltava ”istutettuina lohkolle viiden vuoden ajan” eikä enää ”viiden vuoden ikäisiä”; näin määräystä voidaan selventää valvontaa varten.

Poistetaan määräys siitä, että maasta kerätyt oliivit on säilytettävä erillään alkuperänimitykseen kelpaavista oliivieristä. Tämä ei aiheuta muutosta sadonkorjuun edellytyksiin, sillä tuote-eritelmässä tarkennetaan, että oliivit kerätään puusta.

Oliivien varastointi: Tuote-eritelmää täydennetään tarkentamalla, kuinka pitkä aika saa kulua sadonkorjuun ja jalostuslaitokseen vastaanottamisen välillä (48 tuntia) ja jalostuslaitokseen vastaanottamisen ja käsittelyn välillä (48 tuntia). Tämä sanamuoto on tarkempi kuin tuote-eritelmän nykyinen sanamuoto (4 päivää, joista enintään kaksi päivää sadonkorjuun ja valmistuslaitokseen toimituksen välillä) ja helpottaa siten valvontaa. ”Avosäleiset” satolaatikot korvataan ”rei'itetyillä laatikoilla” selkeyden parantamiseksi.

Jalostusedellytykset: Täydennetään tekstiä laikukkaan oliivin määritelmällä: ”väri poikkeava, kuoressa vaurio, joka ei heikennä maltoa”. Poistetaan viittaus kurttuisiin hedelmiin, koska se esiintyy kahdesti.

Oliivien säilytys ja pakkaus: enimmäissisältöä koskevaa mainintaa 8 kg:n nettopainosta valutettuna ei muuteta, mutta sitä täydennetään vastaavalla bruttopainolla, joka on 12,5 kg.

Merkinnät

Nimitystä koskevat maininnat päällysmerkinnöissä on saatettu asetuksen (EU) N:o 1151/2012 säännösten mukaisiksi. Lisätään velvoite merkitä EU:n SAN-tunnus ja maininta ”appellation d’origine protégée” (suojattu alkuperänimitys) tai ”AOP” (SAN) kansallisten merkintöjen asemesta.

Muuta: valvonta

Kansallisen lainsäädännön ja sääntelyn kehityksen perusteella kohdassa ”Kansalliset vaatimukset” esitetään taulukko, jossa on keskeiset valvottavat kohdat, niiden viitearvot ja arviointimenettely.

Valvontaelimen yhteystiedot on korvattu toimivaltaisen valvontaviranomaisen yhteystiedoilla, jotta tuote-eritelmää ei tarvitse muuttaa, jos valvontaelin vaihtuu.

YHTENÄINEN ASIAKIRJA

”OLIVE DE NÎMES”

EU-nro: FR-PDO-0105-01284 – 21.11.2014

SAN ( X ) SMM ( )

1. Nimi/nimet

”Olive de Nîmes”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Olive de Nîmes” on vihreä ja kannaton kokonainen oliivi, jolla on sileä kuori ja kiinteä rakenne ja joka saadaan yksinomaan Picholine-lajikkeesta. Sitä ei halkaista tai lävistetä.

Oliiveista poistetaan karvaus maseroimalla niitä emäksisessä kaliumhydroksidi- tai natriumhydroksidiliuoksessa, jonka tiheys on enintään 1 032. Kun karvaus on saatu osittain poistettua liottamalla oliiveja emäksisessä liuoksessa, ne huuhdotaan puhtaalla vedellä. Tämän jälkeen oliivit upotetaan merisuolalla suolattuun veteen.

Oliivit ovat koostumukseltaan lohkeavia (lohkeavuusarvo yli 3 Kansainvälisen oliivineuvoston asteikolla). Ne ovat mehukkaita, niiden maussa erottuvat voin ja pähkinän aromit ja maku on suolainen.

Oliivien vähimmäiskoko on enintään 34 oliivia 100 grammassa.

Erien on oltava tasavärisiä ja -kokoisia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Oliivit on pakattava maantieteellisellä alueella enintään 8 kilogramman (nettopaino valutettuna) pakkauksiin.

Tuote on haurautensa vuoksi pakattava kyseisellä alueella, ja käsittelyjen on rajoituttava minimiin. Tuote ei kestä iskuja (vioittuu helposti) eikä lämpötilaeroja, joita voi esiintyä kuljetuksen aikana.

Tämän vaatimuksen tavoitteena on helpottaa tuotteen ulkonäön säilymistä ja sen suojelua sekä varmistaa tuotteen jäljitettävyys.

Olive de Nîmes -oliivit säilötään asettamalla ne kylmään, lisäämällä suolaliuoksen suolapitoisuutta, pastöroimalla tai käyttämällä inerttiä tai suojakaasua.

3.6 Tuotteen, johon rekisteröity nimi viittaa, merkintöjä koskevat erityiset säännöt

Elintarvikkeiden pakkausmerkintöjä ja esillepanoa koskevassa lainsäädännössä edellytettyjen pakollisten merkintöjen lisäksi on suojatun alkuperänimityksen ”Olive de Nîmes” saaneiden oliivien pakkausmerkinnöissä oltava seuraavat tiedot:

— alkuperänimitys ”Olive de Nîmes”

— maininta ”appellation d’origine protégée”.

Nämä tiedot merkitään samaan kenttään ja samaan etikettiin.

Ne esitetään painopinnalla selvästi näkyvin, luettavin, pysyvin ja riittävän suurin kirjaimin, jotka erottuvat selvästi muista kirjainmerkinnöistä ja piirroksista;

— Euroopan unionin SAN-tunnus.

4. Maantieteellisen alueen tarkka rajaus

”Olive de Nîmes” -oliivien maantieteellinen tuotantoalue kattaa Gardin oliivinviljelyalueen ja Hérault’n oliivinviljelyalueen itäosan lukuun ottamatta Caussesin aluetta, Cévenolen vuorta ja Camarguen aluetta.

Alueen luonnolliset rajat ovat idässä Rhône-joki ja etelässä Camarguen alue. Pohjoisraja vastaa ilmastorajaa eli Picholine-lajikkeen viljelyalueen rajaa. Koillisessa alue seuraa Gardin departementin rajaa (ylänköalue yli 300 metrin korkeudessa). Lännessä raja kulkee Vidourlen laakson kautta ja seuraa metsien peittämien vuorenhuippujen muodostamaa linjaa Gangesista Pic St Loup’hun ja Leziin.

Tuotantoalue ulottuu 223 kunnan alueelle; 183 kuntaa sijaitsee Gardin alueella ja 40 kuntaa Hérault’n alueella.

Oliivit korjataan ja jalostetaan maantieteellisellä alueella, joka kattaa seuraavien kantonien ja kuntien alueet:

Gardin departementti:

Kaikki seuraavien kantonien kunnat: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque;

seuraavien kantonien kunnat: Anduze (lukuun ottamatta seuraavia kuntia: Générargues, Saint-Sébastien-d’Aigrefeuille), Remoulins (lukuun ottamatta seuraavia kuntia: Pouzilhac, Valliguières), Rhôny-Vidourle (lukuun ottamatta seuraavia kuntia: Aimargues, le Cailar), Sauve (lukuun ottamatta Fressacin kuntaa), Uzès (lukuun ottamatta La Capelle-et-Masmolènen kuntaa), Vézénobres (lukuun ottamatta Brouzet-les-Alèsin kuntaa);

seuraavat kunnat: Alès; Allègre-les-Fumades (osittain); Aubord; Beaucaire (osittain); Bellegarde (osittain); Belvezet; Bernis; Bouquet; Conqueyrac; Fons-sur-Lussan; Fontarèches; Générac; Goudargues (osittain); Jonquières-Saint-Vincent; La Bruguière; La Cadière-et-Cambo; Lussan; Méjannes-Les-Alès; Mons; Rochefort-Du-Gard; Saint-Christol-les-Alès; Saint-Gilles (osittain); Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; Vauvert (osittain); Verfeuil (osittain).

Héraultin departementti:

Seuraavien kantonien kunnat: Castries (lukuun ottamatta Jacoun kuntaa); Claret (lukuun ottamatta Ferrières-les-Verrerien kuntaa); Lunel (lukuun ottamatta seuraavia kuntia: Marsillargues, Saint-Just, Saint-Nazaire-de-Pézan);

seuraavat kunnat: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Maantieteellisen alueen rajat osoittavaan karttaan voi tutustua niiden kuntien kunnantalolla, jotka maantieteellinen alue kattaa vain osittain. Kyseisiä kuntia koskeviin karttatietoihin voi tutustua Inspire-direktiivin mukaisesti kansallisen toimivaltaisen viranomaisen verkkosivuilla.

5. Yhteys maantieteelliseen alkuperään

5.1 Maantieteellisen alueen erityisyys

Tuotantoalueelle ovat ominaisia kukkulat ja mäet; korkeusero merenpinnasta on yleensä alle 350 metriä. Maat ovat enimmäkseen kalkkipitoisia eivätkä erityisen viljavia. Ilmasto on välimerellinen: kesät ovat hyvin kuivat ja syksyt kovin sateiset. Alue on tuulinen (erityisesti pohjoisesta puhaltava mistraali-tuuli), ja talvet voivat olla ankaria.

Olive de Nîmes -oliivi on tunnettu tuotantoalueella pöytäoliivina 1700-luvulta asti. Se on peräisin Colliasin kunnasta, joka sijaitsee nimityksen maantieteellisellä alueella.

Sittemmin on Plant de Collias -lajikkeesta valinnan kautta saadulle oliivipuulle annettu Picholine-nimi. Se soveltuu käsiteltäväksi karvaan maun poistamiseksi tuolloin käyttöön otetulla Piccolini-menetelmällä: käsittelyä varten oliivipuista valittiin siihen parhaiten sopivat kauniit ja kiinteät oliivit.

1800-luvun toisella puoliskolla kemistit kehittivät natriumhydroksidin, joka helpotti suurempien oliivimäärien käsittelyä karvaudenpoistamismenetelmällä ja edisti siten ”teollisten” säilöntäalan yritysten perustamista.

Oliivien hyvä maku ja oliivipuun kasvitieteelliset ominaisuudet ovat vaikuttaneet Picholinen leviämiseen sen alkuperäisen kasvualueen ulkopuolelle.

Gardin departementti on silti edelleen vihreiden Picholine-oliivien suurin tuottaja. Tämä johtuu epäilemättä siitä, että Picholine-lajike on kestävyytensä ansiosta sopeutunut täydellisesti tuotantoalueen ilmastoon ja maaperään. Picholine-lajikkeen puita kasvaa lähinnä Nîmesin alueella, josta se on peräisin; muita paikallislajikkeita esiintyy Piémont Cévenolissa. Colliasissa ja sen naapurikylissä tavataan yli 200 vuotta vanhoja Picholine-puita.

Olive de Nîmes -oliivit korjataan ja jalostetaan Picholine-lajikkeen alkuperäalueella. Alaspäin viettävissä oliivitarhoissa oliivit korjataan käsin, kun ne ovat vielä vihreitä. Sen jälkeen ne käsitellään käyttäen perinteistä menetelmää (rajoitettu maitohappokäyminen): kokonaiset oliivit maseroidaan emäksisessä kaliumhydroksidi- tai natriumhydroksidiliuoksessa, jonka tiheys on enintään 1 032.

Kun karvaus on saatu osittain poistettua liottamalla oliiveja emäksisessä liuoksessa, ne huuhdotaan puhtaalla vedellä.

Tämän jälkeen oliivit upotetaan merisuolalla suolattuun veteen, jonka tiheys on enintään 1 060. On sallittua käyttää sitruuna- ja maitohappoa suolaveden pH-arvon alentamiseksi 4,7:ään.

5.2 Tuotteen erityisyys

Olive de Nîmes -oliivien ominaispiirteitä ovat:

— vihreä väri;

— tyypillinen lohkeava rakenne;

— voin ja pähkinän aromi;

— voimakkaan suolainen maku, joka ei kuitenkaan peitä aromia.

Oliivit tarjotaan kuluttajalle suolaliuoksessaan tai tyhjiöpakattuna, aina tasavärisinä ja -kokoisina erinä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen alueen oliivinviljelyn pitkien perinteiden ansioista niin oliivitarhojen hoitoa kuin oliivien valmistusta koskeva taitotieto on siirtynyt eteenpäin.

Picholine-lajike kestää jonkin verran talven kylmyyttä ja lujasti kiinni olevat oliivit syksyn myrskytuulia.

Luonnonympäristön vaatimusten vuoksi viljelytekniikka on alueelle ominainen: oliivipuut on perinteisesti leikattu mataliksi, mikä helpottaa vihreässä kypsyysasteessa olevien oliivien korjuuta ja tekee puista vähemmän haavoittuvaisia tuulille.

Sato korjataan käsin. Picholine-lajike, jonka oliivit ovat lujasti kannassa kiinni, ei sovellu mekaaniseen keruuseen, joka voi vahingoittaa oliiveja. Lisäksi perinteiset oliivitarhat ovat pieniä ja kiviaidat rajoittavat usein koneiden pääsyä tarhoihin.

Oliivit käsitellään käyttäen perinteistä menetelmää (rajoitettu maitohappokäyminen karvauden osittaiseksi poistamiseksi eli prosessi keskeytetään ennen kuin liuos yltää oliivin kiveen asti).

Tämäntyyppistä käymistä käytetään alueella perinteisesti oliivien värin, niiden erityisen maun (eivät ole karvaita) ja lohkeavan koostumuksen säilyttämiseksi.

Tuotantoon on liittynyt monenlaisia epävarmuustekijöitä. Koska Olive de Nîmes -oliivi kuitenkin soveltuu hyvin alueen maaperään, väestö on mieltynyt ainutlaatuiseen tuotteeseen ja paikallisilla säilöntäalan yrityksillä on runsaasti taitotietoa, sen tuotanto on jatkunut ja oliivien arvostus on jopa lisääntynyt niin tuottajien kuin kuluttajienkin keskuudessa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.inao.gouv.fr/fichier/CDCOliveDeNimes2015.pdf

(1) EUVL L 343, 14.12.2012, s. 1.